钦定古今图书集成/明伦汇编/氏族典/第083卷 > 《廖用贤尚友录》 > 胡昭
## 钦定古今图书集成/明伦汇编/氏族典/第083卷 > 《廖用贤尚友录》 > 胡昭

按《魏志管宁传》：“颍川胡昭，字孔明，养志不仕，始避地
冀州，辞袁绍之命，遁还乡里。太祖为司空、丞相，频加
礼辟。昭在应命，既至求去，居陆浑山中，躬耕乐道，以
经籍自娱，闾里敬而爱之。建安二十三年，陆浑长张
固被书，调丁夫当给汉中百姓恶惮远役，并怀扰扰
民孙狼等叛乱，遂南附关羽。羽授印给兵，还为贼寇。”
到陆浑南长乐亭，自相约誓，言“胡居士贤者也，一不
得犯其部落。”一川赖昭，咸无怵惕，天下安辑，徙宅宜
阳。正始中，骠骑将军赵俨、尚书黄休、郭彝、散骑常侍
荀𫖮、锺毓、太仆庾嶷、弘农太守何桢等荐昭。至。嘉平
二年，公车特征，会卒，年八十九，拜子纂郎中。